Coronavirussen har taget livet af en af Hovedstadens mest besøgte turistattraktioner. I hvert fald midlertidigt. Besøgende er ikke længere velkomne på Christiania.

Læs også Ny corona-regel i København: Gåtur om søerne bliver ensrettet

Lørdag formiddag begyndte christianitter at sætte hegn for indgangene til fristaden. På skilte forklarer de turister og andre besøgende på flere sprog, at Christiania i den kommende tid ikke holder åbent.

Alle indgange til Christiania er nu spærret af Foto: Presse-fotos.dk

Beslutningen om at lukke Christiania blev truffet på et fællesmøde fredag.

Udover hegn og skilte, så vil der også være bevogning i området, for at holde folk fra at bringe smitten til Christiania.

- Vi har lukket helt af med hegn og med vagter, siger Hulda Mader, der er talsperson for Christiania.

- Der har været alt for mange gæster her den seneste uge, og de har opholdt sig i for store grupper og med for lille afstand til andre, siger hun til TV 2 Lorry.

Der er sat skilte op, så turister og andre kan se, at de ikke længere har adgang til Christiania Foto: Presse-fotos.dk

Mange unge hang ud på Christiania

Efter lukningen af skoler og gymnasier i forbindelse med coronakrisen, begyndte der i sidste uge at dukke rigtig mange unge op i området. Ifølge christianitterne er det tydeligt, at de er der, fordi de keder sig.

Læs også Christiania plages af for mange gæster og lukker helt

På Christianias hjemmeside står der, at lukningen også omfatter "forretninger med rekreative og medicinske formål."

Vi kan jo ikke lukke hele Christiania ned, og så holde Pusher Street åben. Så alt er lukket Hulda Mader, talsperson, Christiania

- Det er klart, vi kan jo ikke lukke hele Christiania ned, og så holde Pusher Street åben. Så alt er lukket, siger Hulda Mader.

På de opsatte plakater foran indgangen, kan indgangsforbuddet tolkes anderledes.

- Gør det I skal, og vær så sød at forlade området bagefter, står der blandt andet på plakaterne. Men det er en fejl, slår talspersonen fast.

- Det er nogle gamle skilte omkring coronavirusset, og dem er vi selvfølgelig på vej til at tage ned. Nu er alt lukket ned, siger Hulda Mader.

Det er endnu ikke besluttet hvor længe fristaden holder lukket for offentligheden.

Teksten på skiltet indikerer, at man stadig har adgang til et kort visit på Pusher Street. Christianias talsperson Hulda Mader fastslår dog, at også Pusher Street er lukket ned. Foto: Presse-fotos.dk